## Odluka Ustavnog suda Republike Hrvatske broj: U-IIIA-64390/2009 od 31. svibnja 2012.

### NN 68/2012 (26.6.2012.), Odluka Ustavnog suda Republike Hrvatske broj: U-IIIA-64390/2009 od 31. svibnja 2012.

USTAVNI SUD REPUBLIKE HRVATSKE

1600

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Snježana Bagić, predsjednica Vijeća, te suci Mato Arlović, Mario Jelušić, Ivan Matija, Duška Šarin i Miroslav Šeparović, članovi Vijeća, odlučujući o ustavnoj tužbi koju je podnio I.U. iz Z., kojeg zastupaju odvjetnici Odvjetničkog društva K. i V. iz Z., na sjednici održanoj 31. svibnja 2012. jednoglasno je donio

ODLUKU

I. Ustavna tužba se usvaja.

II. Trgovački sud u Zadru dužan je donijeti odluku u predmetu koji se vodi pred tim sudom pod brojem P-212/11 (ranije predmet Općinskog suda u Zadru broj: P-2040/99) u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine«, broj 99/99., 29/02. i 49/02. – pročišćeni tekst; u daljnjem tekstu: Ustavni zakon), podnositelju ustavne tužbe, I.U., iz Z., određuje se primjerena naknada zbog povrede ustavnog prava zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01. i 76/10.) u iznosu od 22.800,00 kn.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu pravosuđa Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Podnositelj je 3. travnja 2008. Vrhovnom sudu Republike Hrvatske (u daljnjem tekstu: Vrhovni sud) podnio zahtjev za zaštitu prava na suđenje u razumnom roku zbog dugotrajnosti parničnog postupka koji se u vrijeme podnošenja zahtjeva vodio pred Županijskim sudom u Zadru pod brojem Gž-414/05.

Vrhovni sud je 29. listopada 2009. donio rješenje broj: Gzp-460/08-7 kojim se oglasio nenadležnim za postupanje u tom predmetu, te ustupio predmet Ustavnom sudu na daljnji postupak, pozivom na članak 27. Zakona o sudovima (»Narodne novine« broj 150/05., 16/07., 113/08. i 153/09.; u daljnjem tekstu: ZS) budući da je utvrdio kako je podnositelj podnio reviziju Vrhovnom sudu te se predmet pred tim sudom vodi pod brojem Revx-328/09.

Zahtjev podnositelja za zaštitu prava na suđenje u razumnom roku smatra se ustavnom tužbom, podnesenom na temelju članka 63. Ustavnog zakona.

I. ČINJENICE VAŽNE ZA USTAVNOSUDSKI POSTUPAK

2. Ustavni sud u postupku pokrenutom ustavnom tužbom, primjenom članka 63. Ustavnog zakona, na temelju navoda ustavne tužbe i uvida u parnični spis Trgovačkog suda u Zadru broj: P-212/11 (ranije predmet Općinskog suda u Zadru broj: P-2040/99), utvrdio je sljedeće pravno relevantne činjenice za odlučivanje o povredi ustavnog prava podnositelja, zajamčenog člankom 29. stavkom 1. Ustava.

Parnični postupak pokrenut je pred Općinskim sudom u Zadru 17. prosinca 1999. tužbom podnositelja protiv tuženika Mirka Sindičića i »Sea« d.o.o. iz Zadra, radi naknade štete.

Podneskom od 7. ožujka 2000. podnositelj je požurio postupanje suda.

Ročište je održano 2. svibnja 2000.

Podnescima od 5. lipnja 2000., 28. srpnja 2000., 18. rujna 2000., 10. studenoga 2000. i 27. studenoga 2000. podnositelj je požurio zakazivanje ročišta.

Ročište je održano 18. siječnja 2001.

Podnescima od 19. kolovoza 2001. i 17. rujna 2001. podnositelj je požurio postupanje suda.

Ročište je održano 7. siječnja 2002.

Na ročištu održanom 4. veljače 2002. saslušane su stranke u postupku.

Iduće ročište održano je 23. travnja 2003.

Nakon toga ročišta su održana 9. srpnja 2003., 9. siječnja 2004., 13. svibnja 2004. i 1. srpnja 2004. kada je glavna rasprava zaključena.

Na ročištu održanom 14. srpnja 2004. sud je objavio presudu broj: P-2040/99 kojom je djelomično usvojio tužbeni zahtjev u odnosu na prvotuženika. U odnosu na drugotuženika sud se rješenjem oglasio stvarno nenadležnim te predmet u tom dijelu ustupio Trgovačkom sudu u Zadru.

Županijski sud u Zadru je presudom broj: Gž-414/05 od 17. studenoga 2008. preinačio prvostupanjsku presudu na način da je odbio tužbeni zahtjev podnositelja.

Vrhovni sud je rješenjem broj: Rev-x 328/09-2 od 7. siječnja 2010. ukinuo presudu Županijskog suda u Zadru.

Županijski sud u Zadru je rješenjem broj: Gž-620/10-4 od 10. studenoga 2010. ukinuo prvostupanjsku presudu te predmet ustupio Trgovačkom sudu u Zadru.

Trgovački sud u Zadru je održao ročišta 29. lipnja 2011. i 3. travnja 2012.

Postupak je i dalje u tijeku pred Trgovačkim sudom u Zadru.

II. PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u članku 29. stavku 1. Ustava.

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je pred Općinskim sudom u Zadru 17. prosinca 1999.

U trenutku odlučivanja o ustavnoj tužbi predmet se i dalje vodi pred Trgovačkim sudom u Zadru.

Ustavni sud utvrđuje da je postupak u razmatranom pravno relevantnom razdoblju do dana donošenja ove ustavnosudske odluke trajao ukupno dvanaest (12) godina, pet (5) mjeseci i četrnaest (14) dana.

4.2. POSTUPANJE NADLEŽNOG SUDA

Postupak se najprije vodio pred Općinskim sudom u Zadru koji je u postupanju imao duža razdoblja neaktivnosti te nije postupao učinkovito i sukladno načelu ekonomičnosti postupka. Taj sud je na ročištu održanom 14. srpnja 2004. objavio presudu i rješenje broj: P-2040/99.

Županijski sud u Zadru je presudom broj: Gž-414/05 od 17. studenoga 2008. preinačio prvostupanjsku presudu na način da je odbio tužbeni zahtjev podnositelja.

Vrhovni sud je rješenjem broj: Revx-328/09-2 od 7. siječnja 2010. ukinuo presudu Županijskog suda u Zadru.

Županijski sud u Zadru je rješenjem broj: Gž-620/10-4 od 10. studenoga 2010. ukinuo prvostupanjsku presudu te predmet ustupio Trgovačkom sudu u Zadru gdje je postupak i dalje u tijeku.

4.3. PONAŠANJE PODNOSITELJA USTAVNE TUŽBE

(TUŽITELJA U PARNIČNOM POSTUPKU)

Ustavni sud ocjenjuje da podnositelj ustavne tužbe nije pridonio duljini trajanja postupka.

4.4. SLOŽENOST SUDSKOG PREDMETA

Ustavni sud ocjenjuje da se u konkretnom slučaju radi o relativno složenom postupku.

III. OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio u trajanju više od dvanaest godina te je i dalje u tijeku. Imajući u vidu ukupno trajanje postupka, neučinkovito postupanje sudova, kao i okolnost da postupak još uvijek nije okončan, Ustavni sud ocjenjuje da je povrijeđeno pravo podnositelja da neovisni i nepristrani sud u razumnom roku odluči o njegovim pravima i obvezama, koje je zajamčeno člankom 29. stavkom 1. Ustava.

Stoga je na temelju članka 63. stavka 2. Ustavnog zakona donijeta odluka kao u točkama I. i II. izreke ove odluke.

6. Sukladno članku 63. stavka 3. Ustavnog zakona, odlučeno je kao u točkama III. i IV. izreke ove odluke.

Visinu naknade, zbog povrede ustavnog prava na donošenje odluke u razumnom roku, Ustavni sud utvrđuje uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

7. Predsjednik Trgovačkog suda u Zadru dužan je dostaviti Ustavnom sudu pisanu obavijest o datumu donošenja i otpreme odluke u roku od osam (8) dana od dana njene otpreme, a najkasnije osam (8) dana od isteka roka određenog u točki II. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

8. Odluka o objavi (točka V. izreke) temelji se na članku 29. Ustavnog zakona.

Broj: U-IIIA-64390/2009

Zagreb, 31. svibnja 2012.

USTAVNI SUD REPUBLIKE HRVATSKE

Predsjednica Vijeća

Snježana Bagić, v. r.

Odluka, NN 68/2012-1600